b'\n_START_ARTICLE_\nCherokee (kappale)\n_START_PARAGRAPH_\n\xe2\x80\x9dCherokee\xe2\x80\x9d on Ray Noblen s\xc3\xa4velt\xc3\xa4m\xc3\xa4 ja sanoittama musiikkikappale vuodelta 1938. Noble s\xc3\xa4velsi sen ensimm\xc3\xa4iseksi osaksi viisiosaiseen sarjas\xc3\xa4vellykseens\xc3\xa4 Indian Suite. Kappale tunnetaan my\xc3\xb6s nimell\xc3\xa4 \xe2\x80\x9dIndian Love Song\xe2\x80\x9d._NEWLINE_Billy May sovitti kappaleesta instrumentaaliversion Charlie Barnetin orkesterille vuonna 1939, ja yhtyeen nauhoitus nousi Yhdysvaltojen listalla 15. sijalle. Barnet otti pidennetyn version s\xc3\xa4vellyksest\xc3\xa4 tunnuskappaleekseen nimell\xc3\xa4 \xe2\x80\x9dRedskin Rhumba\xe2\x80\x9d. Pidennetyn kappaleen s\xc3\xa4velt\xc3\xa4j\xc3\xa4ksi oli merkitty Barnet itse salanimell\xc3\xa4 \xe2\x80\x9dDale Bennett\xe2\x80\x9d. Barnetin tulkinta teki kappaleesta suositun jazzmuusikoiden keskuudessa, ja siit\xc3\xa4 onkin tullut yksi tyylilajin standardikappaleista. Muun muassa Count Basie, Sarah Vaughan, Bud Powell ja Clifford Brown ovat nauhoittaneet kappaleen. Charlie Parker k\xc3\xa4ytti \xe2\x80\x9dCherokeen\xe2\x80\x9d sointukulkua vuoden 1945 s\xc3\xa4vellyksess\xc3\xa4\xc3\xa4n \xe2\x80\x9dKo-Ko\xe2\x80\x9d. My\xc3\xb6s Buddy DeFrancon \xe2\x80\x9dSwinging the Indian\xe2\x80\x9d perustuu kappaleen sointuihin._NEWLINE_Kappale on rakenteeltaan 64 tahdin mittainen AABA ja alun perin B-duurissa. Melodia k\xc3\xa4ytt\xc3\xa4\xc3\xa4 pentatonista asteikkoa ja pysyttelee asteikossa my\xc3\xb6s B-osassa tapahtuvien nopeiden s\xc3\xa4vellajin vaihdosten aikana. Sanoituksen kanssa kappale esiintyy usein naisartistien laulamana, vaikka \xe2\x80\x9dsuloisesta intiaanineidosta\xe2\x80\x9d kertova kappale on selv\xc3\xa4sti kirjoitettu mieslaulajalle.'